המרגל סנודן (באנגלית: Snowden) הוא סרט מתח ביוגרפי על אדוארד סנודן משנת 2016. הסרט בוים על ידי אוליבר סטון ונכתב על ידי סטון וקיירן פיצג'רלד. בסרט מככבים ג'וזף גורדון-לוויט, שיילין וודלי, מליסה ליאו, זאכרי קווינטו, טום ווילקינסון, סקוט איסטווד, לוגן מרשל-גרין, טימותי אוליפנט, בן שנצר, לאקית' לי סטנפילד, ריס איוואנס וניקולס קייג'.
הסרט יצא לאקרנים בארצות הברית ב-16 בספטמבר 2016.
תקציר העלילה.
הסרט עוקב אחר אדוארד סנודן, עובד לשעבר בסוכנות לביטחון לאומי (NSA) של ארצות הברית, שהדליף מידע מסווג מהסוכנות לביטחון לאומי לעיתון הגרדיאן ביוני 2013. בין השאר, המידע המסווג חשף מידע סודי על תוכניות המעקב של הסוכנות על מיליוני אזרחים חפים מפשע שלא היו מוכרות אפילו לקונגרס באותה העת.
טריינספוטינג 2
טריינספוטינג 2 (באנגלית: T2 Trainspotting) הוא סרט קולנוע בריטי מ-2017, המתרחש באדינבורו שסקוטלנד. הסרט בוים על ידי דני בויל, על פי תסריט שנכתב על ידי ג'ון הודג'. הסרט יצא לאקרנים בבריטניה ב-27 בינואר 2017, וברחבי העולם בפברואר ובמרץ 2017.
זהו סרט המשך לטריינספוטינג משנת 1996, ובו מככב הרכב האנסמבל המקורי, כולל השחקנים הראשיים יואן מקגרגור, יואן ברמנר, ג'וני לי מילר ורוברט קרלייל, יחד עם שירלי הנדרסון, ג'יימס קוזמו וקלי מקדונלד.
עשרים שנה לאחר שגנב את השלל שכלל 16,000 ליש"ט מחבריו, מארק רנטון עוזב את אמסטרדם וחוזר לאדינבורו. הוא מוצא את חברו דניאל "ספאד" מרפי, אשר עדיין מכור להרואין ובעל דחפים אובדניים. הוא פוגש שוב גם את סיימון "סיק בוי" ויליאמסון, שמנהל את הפאב הנטוש של דודתו. פרנסיס בגבי, מצידו, מרצה עונש מאסר של 25 שנים. לאחר שבקשת השחרור של בגבי נדחתה, הוא מתכנן לברוח מהכלא על מנת לנקום ברנטון.
אחוזת דאונטון (סרט)
אחוזת דאונטון (באנגלית: Downton Abbey) הוא סרט דרמה היסטורית בריטי שנוצר על בסיס תסריט מאת ג'וליאן פלוז ובוים על ידי מייקל אנגלר. זהו עיבוד קולנועי לעלילת סדרת הטלוויזיה "אחוזת דאונטון" אשר שודרה בשנים 2010-2015 בערוץ ITV.
הסרט יצא לאקרנים ב-13 בספטמבר 2019 בבריטניה ושבוע לאחר מכן בארצות הברית ב-20 בספטמבר.
הפקה.
עלילת הסרט ממשיכה את עלילת סדרת הטלוויזיה שהסתיימה בדצמבר 2015 לאחר שידור 52 פרקים. באפריל 2016, פורסם לראשונה שנשקלת האפשרות של הפקת סרט קולנוע לאחוזת דאונטון. התסריט לסרט הופץ לצוות השחקנים המקורי בתחילת 2017.
ב-13 ביולי 2018 המפיקים אישרו לראשונה שהם עובדים על הפקת סרט קולנוע באורך מלא.
הצילומים לסרט החלו בלונדון בסוף אוגוסט. הצילומים הסתיימו בנובמבר 2018.
צוות השחקנים.
צוות השחקנים המקורי, בהם יו בונוויל, אליזבת מקגאוורן, מישל דוקרי, לורה קרמייקל ומגי סמית' יגלמו בסרט את דמויותיהם מהסדרה.
בהודעה שפורסמה באוגוסט צוין כי השחקנים החדשים אימלדה סטונטון, ג'רלדין ג'יימס, טאפנס מידלטון, סיימון ג'ונס, דייוויד הייג, קייט פיליפס וסטיבן קמפבל מור ייקחו חלק בצוות השחקנים הראשי של הסרט. בספטמבר אושר שג'ים קרטר, ברנדן קויל, קווין דויל, הארי האדן-פאטון, רוב ג'יימס-קולייר, אלן ליץ', פיליס לוגן, סופי מקשרה, לסלי ניקול ופנלופה ווילטון יגלמו גם הם את דמויותיהם מהסדרה.
מיזרי (סרט, 1990)
מיזרי (באנגלית: Misery) הוא מותחן פסיכולוגי אמריקאי משנת 1990 אשר בוים על ידי רוב ריינר על בסיס רומן באותו השם מאת סטיבן קינג מ-1987. בסרט מככבים ג'יימס קאן, קתי בייטס, לורן באקול, ריצ'רד פרנסוורת', ופרנסס שטרנהגן.
הסרט עוסק במעריצה פסיכוטית המחזיקה בשבי סופר וכופה עליו לכתוב עבורה ספר.
הסרט יצא לאקרנים ב-30 בנובמבר 1990 בארצות הברית. על גילום הפסיכופתית אנני ווילקס זכתה בייטס בפרס האוסקר לשחקנית הטובה ביותר לשנת 1990. הסרט זכה להצלחה מסחרית גדולה (הרוויח פי שלושה מסכום הפקתו, שהיה 20 מיליון דולרים).
נכון לשנת 2020 הסרט "מיזרי" הוא העיבוד הקולנועי היחיד לספריו של סטיבן קינג שזכה באוסקר.
עלילה.
פול שלדון, מחבר סדרת ספרי "מיזרי", נקלע לתאונת דרכים בסופת שלגים, שבידיו עותק של הספר הבא בסדרה, שעדיין לא יצא לאור.
אלמונית שגרה בקרבת מקום, מצליחה לחלצו ומטפלת בו במיטתה.
היא מציגה את עצמה בשם אנני וילקס, ומספרת לו שהייתה אחות בבית חולים, ושהיא ה"מעריצה מספר אחת" שלו. היא קראה את כל הספרים בסדרת "מיזרי" ואפילו קראה לחזירת המחמד שלה על שם מיזרי, הדמות הראשית.
לאחר שמסיימת לקרוא את הספר החדש בסדרת "מיזרי" (שאף סומן כספר האחרון של הסדרה) היא מגלה שמיזרי מתה בלידה, ויוצאת מדעתה. בבוקר היא מכריחה את שלדון לשרוף את העותק של ספרו, ולשכתב אותו מחדש, במטרה להחזיר את מיזרי לתחייה.
שלדון מתחיל לחשוד שהיא פסיכופתית, ומנסה להימלט מביתה.
בהמשך הוא מגלה שבזמן שהותה בבית החולים כאחות, גרמה אנני לרצח תינוקות בבית היולדות, ונידונה למאסר. הוא מתחיל לחשוש לשלומו וגונב סכין מטבח להגנה.
בבוקר אנני מגלה ששלדון ברח מחדרו לסלון, והופכת אותו לנכה ברגליו.
לאחר מכן הם שומעים שוטר שמגיע לביתה של אנני, והיא מחביאה את שלדון במרתף.
לאחר שהשוטר מגלה את שלדון במרתף, היא יורה בו למוות ומחזירה את שלדון למיטה.
שלדון מנצל את המזג החם שיש לאנני, ושורף את הספר שכתב אצלה. כאשר אנני מתכופפת על מנת לכבות את האש, שלדון מפיל עליה את מכונת הכתיבה, ולאחר קרב מכות ביניהם אנני מתה.
לאחר שנה, שלדון משתקם והופך לסופר מצליח יותר, ועדיין רואה בדמיונו את אנני בשלל מקומות.
חלון אוברטון
חלון אוברטון (ידוע גם כחלון השיח) הוא טווח הרעיונות המקובל בשיח הציבורי. המונח נקרא על שמו של המהנדס ג'וזף פ. אוברטון, שטען כי יכולת הקיום הפוליטית של רעיון תלויה לא בהעדפות האישיות של הפוליטיקאים, אלא בעיקר בשאלה האם הוא נופל בתוך טווח הדעות המקובלות על הציבור. לדברי אוברטון, החלון מכיל את מגוון המדיניות שפוליטיקאי יכול להמליץ עליהן מבלי להיתפש כקיצוני מדי בדעת הקהל הנוכחית.
סיכום הרעיון.
אוברטון תיאר ספקטרום של רמות חופש בהקשר של התערבות ממשלתית, שנמצא על ציר אנכי. ככל שדעה מתרחקת ממרכז החלון, כך היא נעשית פחות מקובלת.
הפרשן הפוליטי ג'ושוע טרביניו אמר כי דרגות הקבלה של רעיונות הן, פחות או יותר:
חלון אוברטון הוא גישה לזיהוי אילו רעיונות מגדירים את התחום המקובל בו נמצאות מדיניויות ממשלתיות אפשריות בדמוקרטיה. תומכי מדיניות שנמצאת מחוץ לחלון מבקשים לשכנע את הציבור להזיז או להרחיב את החלון. תומכי המדיניות הנוכחית, או דומות לה, מבקשים לשכנע אנשים כי מדיניויות מחוץ לחלון צריכות להיות בלתי מקובלות.
לאחר מותו של אוברטון, אחרים בחנו את הרעיון של הסחת החלון על ידי קידום מכוון של רעיונות מחוץ לו, או הפיכת רעיונות למקובלים יותר על ידי הצגה של רעיונות קיצוניים מהם.
תקדימים היסטוריים.
המודל של אוברטון מזכיר מספר רעיונות שקדמו לו, כשהעכשווי מביניהם הוא ספירת האלין של ההיסטוריון והעיתונאי דניאל האלין. האלין השתמש במודל שלו כדי להסביר את החדשות האמריקאיות על מלחמת וייטנאם. המודל של האלין מחלק את הדיון הפוליטי לשלוש ספירות קונצנטריות: ספירת הקונצנזוס, שהיא תחום הדעות שעיתונאים מניחים שכל הקוראים מסכימים עליו, ספירת המחלוקת, שבה הציפייה מעיתונאים היא להישאר נייטרליים, וספירת הסטייה, שהדיון בה נחשב ללא לגיטימי וממנו עיתונאים יכולים להתעלם.
בנאומו המכונה "אמנציפציית הודו המערבית" בשנת 1857, תיאר פרדריק דאגלס, חבר התנועה לביטול העבדות, כיצד דעת הקהל מגבילה את פעולתם של בעלי הכוח, באופן שמזכיר את חלון אוברטון:
נקודות בצבעים
נקודות בצבעים (באנגלית: Polka Dot Shorts, בתרגום חופשי לעברית: מכנסי פולקה) היא סדרת טלוויזיה קנדית לילדים של חברת "TVOntario" אשר שודרה בכל העולם בין השנים 1993-2001. הסדרה מבוססת על הסדרה "Polka Dot Door" (בתרגום חופשי לעברית: דלת פולקה). הסדרה בוימה על ידי מיכאל מקנמרה ונוצרה, הופקה ונערכה על ידי ג'ד מקיי.
בישראל הסדרה שודרה בדיבוב לעברית בשנת 2002 בחינוכית. הסדרה זכתה בשנת 2000 בפרס ג'מיני לתוכנית או סדרת הבוקר לילדים לפני גיל בית הספר הטובה ביותר. לסדרה יש כ-180 פרקים, ושפת המקור שלה היא אנגלית.
השחקנים והמדבבים.
במאי הדיבוב בעברית היה ניקו בר ומפיקת הדיבוב הייתה אורית יואלי סנה.
ATS 2500 GT
ATS 2500 GT היא מכונית ספורט בתצורת קופה מתוצרת יצרנית רכבי הספורט האיטלקית Automobili Turismo e Sport (A-T-S) אשר יוצרה בין השנים 1963–1965 בבולוניה, איטליה. "ATS 2500 GT" מוגדרת כמכונית על. החברה הוקמה על ידי פורשי פרארי קארלו קיטי וג'וטו ביזריני, אך לא זכתה להצלחה מסחרית ונסגרה תוך מספר שנים.
בשנת 2019 הסתיים תכנון של דגם מחודש "ATS GT" על בסיס מכונית מקלארן MP4-12C.
ליצרן היה דגם נוסף של מכונית "ATS" שהשתתפה במרוצי פורמולה 1 עונת 1963.
מרגרטה קלמנטינה, ארכידוכסית אוסטריה
מרגרטה קלמנטינה מריה, ארכידוכסית אוסטריה (בגרמנית: Margarethe Klementine Maria, Erzherzogin von Österreich, בהונגרית: Habsburg–Toscanai Margit Klementina Mária főhercegnő; 6 ביולי 1870 - 2 במאי 1955) הייתה ארכידוכסית אוסטרית, ואשתו של אלברט, נסיך טורן וטקסיס השמיני.
ביוגרפיה.
מרגרטה קלמנטינה נולדה ב-6 ביולי 1870 באלצ'וט, ליוזף קרל, ארכידוכס אוסטריה, בנו של הארכידוכס יוזף, פלטין הונגריה שהיה בנו הצעיר של לאופולד השני, קיסר האימפריה הרומית הקדושה, וכיהן כמשנה למלך בהונגריה, ולקלוטילדה, נסיכת סקסוניה-קובורג-גותה, בתם של אוגוסט, נסיך סקסוניה-קובורג-גותה וקלמנטין, נסיכת אורליאן.